text: "Anticipació i prevenció"; eines estratègiqu... - Govern.cat
  query_builder 23 novembre 2020 17:49
  "Anticipació i prevenció"; eines estratègiques en la coordinació de la xarxa viària gironina, en cas de nevades
  Imatge de la reunió telemàtica de coordinació de la xarxa viària de les comarques gironines, en cas de nevades
  El delegat del Govern de la Generalitat a Girona, Pere Vila, acompanyat del director dels serveis territorials d'Interior a Girona, Albert Ballesta i el director dels serveis territorials de Territori i Sostenibilitat, Pere Saló; ha presidit aquest migdia la reunió anual de coordinació de la xarxa viària de les comarques gironines, en cas de nevades.
  La trobada, que s'ha celebrat telemàticament, ha comptat amb la participació d'integrants del Pla especial d'emergències per nevades a Catalunya, NEUCAT, que inclou representants del Servei Català de Trànsit, els Mossos d'Esquadra, Bombers de la Generalitat, Protecció Civil, el Servei de Carreteres de la Generalitat, l'Estat, la Diputació de Girona i les empreses concessionàries.
  Aquest Pla d'Actuació té per objectiu anticipar-se a les nevades per tal de minimitzar els efectes de la neu sobre les principals vies de circulació de la demarcació de Girona, i evitar així, col·lapses de trànsit o situacions de risc d'accidents.
  Per fer-ho, s'estableixen mecanismes de coordinació i protocols preventius d'actuació davant de previsions meteorològiques de nevades anunciades pel CECAT (Centre de Coordinació Operativa de Catalunya), la Direcció General de Protecció Civil i el Servei Meteorològic de Catalunya.
  Davant de previsions meteorològiques adverses, el Pla d'Actuació preveu que els punts crítics de la xarxa viària gironina, comptin amb els mitjans necessaris, abans que comenci a nevar. De la mateixa manera que determina els protocols a seguir en funció de l'evolució del risc de l'emergència.
  Un dels temes en els quals s'ha insistit durant la reunió, ha estat en la necessitat de limitar a temps la circulació de vehicles pesants per les vies on hi ha risc de nevades, per tal de poder gestionar el trànsit de la millor manera possible durant l'emergència.
  Durant la trobada, els gestors de les diferents vies de comunicació també han posat en comú els recursos humans i tècnics de què disposen per actuar de manera preventiva o curativa i fer front a les incidències ocasionades per la neu, per garantir un bon estat de la totalitat de la xarxa viària en cas de nevades.